SKRIFTLIG FORESPØRGSEL E-1937/02

af Stavros Xarchakos (PPE-DE) til Kommissionen

(3. juli 2002)

Om: Grækere i Albanien

Kommissær Pattens svar på min forespørgsel E-1135/02(1) indeholder den besynderlige oplysning, at det græske mindretal kun tæller 50 000 medlemmer, selvom det er velkendt, at det ikke kan være tilfældet, eftersom hele områder og byer i det sydlige Albanien udelukkende er befolkede af grækere. I det samme svar nævnes det endvidere, at der er forberedelser i gang til oprettelse af et observatorium for forholdet mellem de etniske grupper, samt, at også den græske regering har givet sit samtykke til, at Fællesskabet yder støtte til de projekter, der skal gennemføres i Albanien.

Hvilke statistikker bygger kommissæren sine oplysninger på, når han hævder, at det græske mindretal kun tæller 50 000 medlemmer? Hvem skal finansiere dette observatorium, og skal det have til formål at beskytte de hundredtusindvis af personer tilhørende det græske mindretal i Albanien? Ved Kommissionen, om der findes internationale konventioner (som også officielt er undertegnet af Albanien), som anerkender en ordning med selvstyre for det sydlige Albanien? Hvilke konkrete projekter, som gennemføres med fællesskabsstøtte, har den græske regering givet sit samtykke til?

(1) EFT C 110 E af 8.5.2003, s. 12.

Svar afgivet på Kommissionens vegne af Christopher Patten

(9. september 2002)

Der foreligger ikke i øjeblikket ajourførte data om minoriteterne i Albanien. Ifølge de seneste officielle albanske statistikker udgjorde den græske minoritet ca. 50 000 personer. Kommissionen er klar over, at dette tal er tvivlsomt. Rådet og Kommissionen har i fællesskab opfordret Albanien til at levere nøjagtige oplysninger om størrelsen af minoriteterne før udgangen af 2003. Den albanske regering har lovet at imødekomme denne opfordring.

Sammen med en ikke-statslig organisation (ngo), der har sæde i Tirana, støtter EU det arbejde, der udføres af Socio-economic Observatory of Inter-Ethnic Relationships in Southern Albania (det samfundsøkonomiske observationscenter for forholdet mellem etniske grupper i Sydalbanien) i Gjirokaster. Dette observationscenter arbejder på at blive en fast aktør, når det gælder forholdet mellem etniske grupper i regionen, med det mål at sikre, at minoriteternes rettigheder overholdes, fremme minoritetsorganisationernes deltagelse i landets samfundsliv og politiske liv og bidrage til at forbedre forholdet mellem de etniske grupper. Observationscentrets arbejde forventes at være til gavn for alle minoriteter i Albanien, også den græske. I denne forbindelse vil Kommissionen også gerne minde om, at den albanske regering under kontakten med Albanien i den rådgivende taskforce for EU/Albanien forpligtede sig til at øge sin indsats for at få minoriteternes rettigheder overholdt i hele landet og til at sikre, at udøvelsen af minoriteternes rettigheder ikke begrænses ud fra geografiske kriterier.

Kommissionen har ikke kendskab til, at Albanien skulle have indgået internationale forpligtelser, der indebærer selvstyre for landets sydlige regioner. På den anden side er der alle tegn på, at den græske minoritet i betydelig grad deltager i Albaniens samfundsliv og økonomiske og politiske liv, især i den del af landet.

Som allerede nævnt i Kommissionens svar på det ærede medlems skriftlige forespørgsel E-1135/02(1), deltager Grækenland som alle andre medlemsstater i det udvalg, der har ansvaret for tildeling og forvaltning af EU-bistand til de vestlige Balkanlande, og udtaler sig derfor om alle de bistandsprogrammer, der foreslås gennemført i regionen, inklusive Albanien.

(1) EFT C 110 E af 8.5.2003, s. 12.